На основу члана 34. Закона о избору народних посланика („Службени гласник РС“, бр. 35/00, 57/03 – одлука УС, 72/03 – др. закон, 18/04, 85/05 – др. закон, 101/05 – др. закон, 104/09 – др. закон, 28/11 – одлука УС и 36/11),

 Републичка изборна комисија, на седници одржаној 2. децембра 2019. године, донела је

**О Д Л У К У**

**О ОРГАНИЗАЦИЈИ И СПРОВОЂЕЊУ ОБУКА ИНСТРУКТОРА ЗА РАД У СТАЛНОМ САСТАВУ БИРАЧКИХ ОДБОРА**

 1. Овом одлуком уређује се начин организовања и спровођења обука лица која ће спроводити обуке за рад у сталном саставу бирачких одбора на спровођењу гласања на изборима који ће се одржати у 2020. години (у даљем тексту: инструктори).

 2. Циљ обука инструктора је да се кроз теоретско и практично обучавање унапреди ниво знања и вештина неопходних за рад у бирачком одбору, а све у циљу унапређења рада бирачких одбора и целокупног изборног процеса.

 3. Обуке инструктора (у даљем тексту: обуке) у складу са одредбама ове одлуке спроводе се до краја 2019. године.

 Припрему и спровођење обука врши Радно тело за обуке Републичке изборне комисије (у даљем тексту: Радно тело).

 Радно тело има 19 чланова, од којих су осам из редова чланова и заменика чланова Републичке изборне комисије, два из Службе Народне скупштине који обављају стручне послове за потребе Републичке изборне комисије, три из реда запослених у Републичком заводу за статистику и шест из реда познавалаца изборних поступака.

 Републичка изборна комисија именује чланове Радног тела у року од три дана од дана доношења ове одлуке.

 Приликом именовања чланова Радног тела из редова чланова и заменика чланова Републичке изборне комисије води се рачуна о критеријуму именовања чланова Републичке изборне комисије у сталном саставу у смислу члана 33. Закона о избору народних посланика.

 4. Кандидате за инструкторе Радном телу предлажу општинске и градске изборне комисије, односно изборне комисије градских општина града Београда (у даљем тексту: изборне комисије) и Министарство спољних послова.

 Ако нека изборна комисија или Министарство спољних послова не достави свој предлог кандидата за инструкторе, Републичка изборна комисија ће одредити кандидате у складу са критеријумом из члана 5. ове одлуке.

 Изборне комисије и Министарство спољних послова предлажу кандидате за инструкторе у року од пет дана од дана доношења ове одлуке.

 5. Кандидат за инструктора мора да има стечено високо образовање на основним академским студијама у обиму од најмање 240 ЕСПБ бодова, мастер академским студијама, специјалистичким академским студијама, специјалистичким струковним студијама, односно на основним студијама у трајању од најмање четири године или специјалистичким студијама на факултету и са искуством у раду органа за спровођење избора.

 Изборне комисије предлажу кандидате за инструктуре из реда:

 - запослених у јавном сектору, уз сагласност руководиоца органа, организације односно установе,

 - чланова изборне комисије (члан, заменик члана, секретар или заменик секретара изборне комисије).

 Министарство спољних послова предлаже кандидате за инструкторе из реда запослених у Министарству спољних послова.

 Приликом предлагања кандидата за инструкторе из реда чланова изборне комисије води се рачуна о критеријуму именовања чланова изборне комисије у сталном саставу у смислу члана 14. Закона о локалним изборима.

 6. Испуњеност услова из тачке 5. ове одлуке доказује се одговарајућом исправом (дипломом, уверењем, потврдом, одлуком и др).

 7. Изборна комисија предлаже кандидате за инструкторе у зависности од броја бирачких места на територији те општине/града, тако што предлаже:

 - до 50 бирачких места, најмање два кандидата,

 - од 50 до 100 бирачких места, најмање четири кандидата,

 - од 100 до 150 бирачких места, најмање шест кандидата,

 - преко 150 бирачких места, најмање осам кандидата.

 Министарство спољних послова предлаже укупно два кандидата за инструкторе.

 8. Радно тело сачињава план спровођења обука, који садржи распоред по јединицама локалне самоуправе, као и датум и време одржавања обука.

 9. Обуке се спроводе у Београду, у седишту Републичке изборне комисије.

 10. Радно тело спроводи обуку у складу са Програмом обуке, који је саставни део ове одлуке.

 Након завршене обуке, кандидати за инструкторе полажу тест знања.

 За потребе одржавања теста знања, Радно тело припрема 100 питања са понуђеним одговорима, која се унапред објављују на веб презентацији Републичке изборне комисије, са обележеним тачним одговорима.

 Тест знања садржи 30 од 100 објављених питања, са понуђеним одговорима.

 Успешно савладан тест знања подразумева најмање 24 тачна одговора (80%).

 11. Кандидат за инструктора који је успешно савладао тест знања на крају обуке, у обавези је да спроводи обуке за рад у бирачким одборима у сталном саставу, које ће се спроводити у складу са посебном одлуком Републичке изборне комисије.

 12. Обукама, у својству посматрача, могу да присуствују представници удружења која се баве изборним процесом у континутитету од најмање три године и представници међународних организација које се баве изборима.

 13. Чланови Радног тела имају право на накнаду за рад на спровођењу обука, у износу који утврђује Републичка изборна комисија.

 14. Републичка изборна комисија на својој веб презентацији објављује све информације од значаја за спровођење обука, а нарочито:

 - састав Радног тела,

 - план спровођења обука,

 - списак питања за тестирање са одговорима,

 - списак инструктора који су успешно завршили обуку.

 15. Средства за накнаде и трошкове обука обезбеђују се у буџету Републике Србије.

 Накнаду трошкова учешћа у обукама за кандидате за инструкторе са пребивалиштем ван територије града Београда обезбеђује јединица локалне самоуправе са чије територије је изборна комисија која је предложила кандидата.

 16. Ова одлука ступа на снагу даном доношења, а објављује се на веб презентацији Републичке изборне комисије и доставља изборним комисијама, Министарству спољних послова и Републичком заводу за статистику.

02 Број: 013-79/19

У Београду, 2. децембра 2019. године

**РЕПУБЛИЧКА ИЗБОРНА КОМИСИЈА**

 ПРЕДСЕДНИК

 Владимир Димитријевић